Danska SKAT loypir ótta á føroysk lesandi 2018-06-30 12: 41 Georg L. Petersen Fyri tveimum vikum síðan fingu hópin av lesandi og øðrum føroyingum í Danmark bræv frá danska SKAT, sum er farið undir at kanna skattaupplýsingarnar hjá føroyingum–serliga nógv lesandi gjørdust heilt heit um oyruni–Føroyskir og danskir myndugleikar lata hvørjum øðrum upplýsingar, og nú hevur SKAT so valt at kanna føroyingarnar í Danmark nærri. Hetta er eitt átak, vit ikki hava nakra ávirkan á, men vit fara nú at kunna um hetta, sigur Poula á Líðarenda, deildarleiðari á Taks. Tað var fyri umleið tveimum vikum síðan, at nógvir føroyingar, sum búgva í Danmark, fingu bræv frá donsku skattamyndugleikunum. Talan var um eitt drúgt bræv í talgilda postkassanum, har SKAT kunnaði fólk um tær upplýsingar SKAT hevði fingið, bað fólk kanna um hesar vóru rættar, og so eisini geva hesar upp á” selvangivelsen”, um tær ikki vóru givnar upp frammanundan. Tað merkir millum annað, at tað, sum føroyingar, búsitandi í Danmark, hava tjent í Føroyum, kanska skattafrítt, skal leggjast omaná inntøkuna í Danmark- og tað kann ávirka skattagrundarlagið.